TRUE ดีด 3% โบรกแนะ “ซื้อ” เป้า 10 บ. อัพกำไรปีนี้ 6.7 พันล้าน โต 347%
TRUE เด้ง 3% โบรกคาดมีแรงซื้อกลับ วิ่งเข้าหาราคาเป้าหมาย 10-10.32 บาท เพิ่มกำไรสุทธิปีนี้ 6.7 พันล้านบาท โต 347% ดันปีหน้าแตะหมื่นล้านบาท ส่วนปี 68 ทะลุ 1.8 หมื่นล้านบาท ยีลด์ 6.2% 
TRUE เด้ง 3% โบรกคาดมีแรงซื้อกลับ วิ่งเข้าหาราคาเป้าหมาย 10-10.32 บาท เพิ่มกำไรสุทธิปีนี้ 6.7 พันล้านบาท โต 347% ดันปีหน้าแตะหมื่นล้านบาท ส่วนปี 68 ทะลุ 1.8 หมื่นล้านบาท ยีลด์ 6.2%
7 มี.ค. 2566

ผู้สื่อข่าวรายงานว่า วันนี้ (7 มี.ค.66) ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE ล่าสุด ณ เวลา 10:24 น. อยู่ที่ระดับ 8.85 บาท บวก 0.25 บาท หรือ 2.91% สูงสุดที่ระดับ 9 บาท ต่ำสุดที่ระดับ 8.60 บาท ด้วยมูลค่าการซื้อขาย 975.46 ล้านบาท

สำหรับราคาหุ้นที่ปรับตัวขึ้นต่อเนื่อง เป็นผลมาจากได้รับข่าว TRUE เปิดเทรดวันแรกเมื่อวันที่ 3 มีนาคมที่ผ่านมา หลังควบรวมกับ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ที่ระดับราคา 8.35 บาท และปิดตลาดที่ 8.60 บาท ด้วยมูลค่าซื้อขายหนาแน่นกว่า 6,640 ล้านบาท หรือกว่า 10% ของมูลค่าซื้อขายรวมตลาดหุ้นไทยที่ระดับ 57,813.46 ล้านบาท
สำหรับแรงซื้อที่เข้ามาส่วนใหญ่ มาจากฝั่งของผู้ถือหุ้น TRUE เดิมก่อนควบรวมกิจการ ที่คาดหวังว่าผลประกอบการของบริษัทจะเติบโตดีขึ้นหลังควบดีแทคแล้ว ส่วนแรงขายเป็นกลุ่มผู้ถือหุ้น DTAC เดิม เนื่องจากไม่มั่นใจผลตอบแทนจากการลงทุนหลังจากควบรวมกับทรูแล้วว่าจะดีเหมือนเดิมหรือไม่ โดยเฉพาะอัตราเงินปันผลตอบแทน (Dividend Yield) จึงเทขายหุ้นออกมาก่อน
ด้าน บริษัทหลักทรัพย์ กรุงศรี จำกัด (มหาชน) แนะ “ซื้อ” หุ้น TRUE ใหม่ ซึ่งเกิดจากการควบรวมระหว่าง TRUE และ DTAC โดยประเมินราคาเป้าหมาย 10 บาท เพิ่มขึ้นจากเดิม 8.40 บาท หลังจากปรับเพิ่มประมาณการกำไรจากสมมติฐาน ARPU สูงขึ้น
นายพิสุทธิ์ งามวิจิตวงศ์ ผู้อำนวยการอาวุโส ฝ่ายวิเคราะห์หลักทรัพย์ บริษัทหลักทรัพย์ กสิกรไทย จำกัด (มหาชน) คาดการณ์ว่า TRUE จะสร้างกำไรสุทธิในปี 2566 ที่ 5.3 พันล้านบาท และกำไรสุทธิในปี 2567 ที่ 1.07 หมื่นล้านบาท และกำไรสุทธิในปี 2568 ที่ 1.81 หมื่นล้านบาท
นอกจากนี้ ยังคาดเงินปันผลสำหรับปี 2566 อยู่ที่ 0.17 บาทต่อหุ้น อัตราเงินปันผลตอบแทน 2% และในปี 2567 อยู่ที่ 0.32 บาทต่อหุ้น อัตราเงินปันผลตอบแทน 3.8% และในปี 2567 อยู่ที่ 0.53 บาทต่อหุ้น อัตราเงินปันผลตอบแทน 6.2% จากราคาหุ้นอ้างอิงที่ 8.51 บาท
ทั้งนี้ TRUE มี Outperform call และราคาเป้าหมายสิ้นปี 2566 ที่ 10.32 บาท จากการพลิกกลับของกำไรอย่างรวดเร็ว ตั้งแต่ไตรมาส 1/2566 จากการประหยัดต้นทุน และต้นทุนการลงทุนกว่า 60% มูลค่าตามราคาตลาดที่เพิ่มขึ้น และส่วนแบ่งรายได้จากโทรคมนาคมมากที่สุด และอัตราส่วนผลตอบแทนต่อเงินลงทุนเพื่อการดำเนินงานของบริษัท หรือ ROIC ที่ดีขึ้น
โดย TRUE ตั้งเป้าหมายที่จะขยายความครอบคลุมของ 5G จาก 80% ของประชากรในปี 2565 เป็น 98% ในปี 2569 ทำให้ TRUE อยู่ในตำแหน่งโครงสร้างพื้นฐานเซลลูลาร์ที่ดีที่สุดในตลาด